Toto Cutugno

**Salvatore "Toto" Cutugno** () lâi italialâš lávloo já laavlârähtee.

## Eellim
Salvatore "Toto" Cutugno šoodâi syeinimáánu 7. peeivi 1943 Fosdinovo kieldâst, Toscana kuávlust. Sun jaamij 80-ihásâžžân pyecceiviäsust Milanost porgemáánu 22. peeivi 2023. Sust lâi ohtâ puárásub uábbi, mii jaamij 7-ihásâžžân, ohtâ nuorâb uábbi já ohtâ nuorâb viljâ. Suu eeči, mii jaamij ive 1980, lâi vuálgus Barcellona Pozzo di Gottost, Sisiliast. Ubâ peerâ varrij La Spezian muáddi mánuppaje tast maŋa, ko Salvatore lâi šoddâm.

Toto Cutugno naajâi Carlain ive 1971. Suoi láin oovtâst Toto jäämmim räi. Sunnust iä lamaš párnááh, mut Totost lâi ohtâ alge (š. 1990) nubbijn nisonáin.

## Karrieer
Cutugno karrieer aalgij 1960-lovvoost rumbučuojâtteijen. Sun tooimâi rumbučuojâtteijen vistig tagarijn muusikjuávhuin ko Ghigo e i goghi já Toto e i tati já talle Albatros-nommâsii muusikjuávhust, mon sun vuáđudij ive 1974.

Cutugno algâttij soolokarrieeris ive 1976. Sust šoodâi pegâlmâs ubâ maailmist ive 1983, ko sun almostitij pitá L'italiano ađai "Italialâš". Raul Reiman jurgâlij pitá suomâkielân jo ton almostittemive, já toos adelui nommâ *Olen suomalainen* ađai "Mun lam syemmilâš". Suomâkielâlii versio láávlui syemmilâš lávloo Kari Tapio.

Eres-uv pitáh láá jurgâlum suomâkielân. Tain tobdosumoseh láá *Etsin kunnes löydän sun* ađai "Mun uusâm tassaažân ko kaavnâm tuu" (algâalgâlâš nommâ *Oasis*), *Kuusamo* ađai "Kuáccám" (algâalgâlâš nommâ *Africa*) já *Hei Buona Notte* ađai "Hei, pyeri ijjâ" (algâalgâlâš nommâ *Buonanotte*). Suomâkielâlijd versioid láá lávlum tagareh muusiktääsnih ko Markku Aro, Danny já Paula Koivuniemi.

Lávloo já laavlârähtee karrieeris lasseen Cutugno piergij pyereest meiddei jieškote-uvlágánijn lávlumkištoin. Ive 1980 sun vuoitij San Remo muusikfestivaal pittáin *Solo noi* ađai "Tuše mij", já ive 1990 sun vuoitij Euroviisuid pittáin *Insieme: 1992* ađai "Oovtâst: 1992".

## Diskografia

### Albumeh
* 1978 – *[[Come ieri, come oggi, come sempre]]*
* 1979 – *[[Voglio l'anima]]* (Carosello CLN 25082)
* 1981 – *[[Innamorata, innamorato, innamorati]]* (Carosello CLN 25087)
* 1982 – *[[La mia musica (Toto Cutugno album)|La mia musica]]* (Carosello CLN 25093)
* 1983 – *[[L'italiano (Toto Cutugno album)|L'italiano]]* (Carosello CLM 1000)
* 1985 – *[[Per amore o per gioco]]* (Baby Records 207467)
* 1986 – *[[Azzurra malinconia]]* (Emi 64 1187401)
* 1987 – *[[Mediterraneo (Toto Cutugno)|Mediterraneo]]* (Emi 64 7468711)
* 1990 – *[[Toto Cutugno (album)|Toto Cutugno]]* (Baby Records 210794)
* 1991 – *[[Non è facile essere uomini]]* (Emi 66 7984561)
* 1995 – *[[Voglio andare a vivere in campagna (Toto Cutugno album)|Voglio andare a vivere in campagna]]* (Emi 7243-8-32887-4)
* 1997 – *[[Canzoni nascoste]]* (Carosello 300595-2)
* 2002 – *[[Il treno va...]]* (Carosello CARSH 110-2)
* 2005 – *[[Come noi nessuno al mondo (album)|Come noi nessuno al mondo]]* (Edel ERE 0161922)
* 2006 – *[[Cantando (album)|Cantando]]* (Universal 982528-3)
* 2008 – *[[Un falco chiuso in gabbia (album)|Un falco chiuso in gabbia]]* (NAR International NAR 10208-2)
* 2013 – *[[L'italiano - la nuova versione]]* (Carosello NMDC CD 159/13)

## Fáádást eres soojijn

*  

## Käldeeh